TISCO บวกกว่า4%ทำนิวไฮตั้งแต่เข้าตลาดฯชี้กำไรปีนี้โตสูง-แถมยีลด์เด่นแนะซื้อ
TISCO บวกกว่า4%ทำนิวไฮตั้งแต่เข้าตลาดฯชี้กำไรปีนี้โตสูง-แถมยีลด์เด่นแนะซื้อ
9 ก.พ. 2560

ผู้สื่อข่าวรายงานว่า บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 11.43 น. อยู่ที่ระดับ 66.75 บาท บวก 2.75 บาท หรือ 4.30%ด้วยมูลค่าซื้อขาย 398.53 ล้านบาทราคาหุ้นทำนิวไฮนับตั้งแต่เข้าตลาดเมื่อวันที่ 15 ม.ค.2552

บล.ดีบีเอสฯ ระบุในบทวิเคราะห์วันนี้(9 ก.พ.) ว่า  TISCO คาดสินเชื่อจะฟื้นตัวดีขึ้นในปี 60 หลังจากหดตัวมาต่อเนื่อง 3 ปี โดยในส่วนสินเชื่อเช่าซื้อรถยนต์อาจยังลดลงในบางช่วงของปี 60 แต่ถึงสิ้นปีแล้วน่าจะขยับขึ้นได้เล็กน้อย ส่วนสินเชื่อเพื่อการบริโภคและสินเชื่อ SME น่าจะเติบโตดีขึ้นในปีนี้
NPL Ratio ผ่านจุดสูงสุดมาแล้ว และจะตั้งสำรองฯน้อยลง เพราะมี Coverage Ratio ที่สูงมากเกือบ 140% ในสิ้นปี 59 หลังจากจัดชั้นหนี้ SSI-TH ออกจาก NPL เป็น Special Mention Loans
คาดว่าจะมีพัฒนาการที่ดีขึ้นทุกด้านในปี 60 ทั้งในด้าน NII ที่จะดีขึ้นตามการเติบโตของสินเชื่อและ NIM ที่เพิ่มขึ้น และด้าน Non-NII ที่เพิ่มขึ้นตามการฟื้นตัวของเศรษฐกิจและตลาดทุน การตั้งสำรองค่าเผื่อฯน้อยลง รวมทั้งการเข้าซื้อธุรกิจสินเชื่อรายย่อยของ SCBT ก็ช่วยหนุนการเติบโตแบบ Inorganic Growth ด้วย ซึ่งคาดว่าดีลจะแล้วเสร็จใน 2H60 และทำให้สินเชื่อ TISCO เพิ่มขึ้นราว 15% (SCBT มีสินเชื่อรวม 4.1 หมื่นล้านบาท และมีเงินฝาก 3.6 หมื่นล้านบาท ระดับ NPL Ratio ใกล้เคียงกับ TISCO คาดการณ์ว่าจะใช้เงินในการเข้าซื้อกิจการไม่เกิน 5 พันล้านบาท ทั้งนี้ SCBT มีมูลค่าสินทรัพย์สุทธิสิ้นก.ย.59 ประมาณ 5 พันล้านบาท)
แนะนำซื้อ ทาง DBSV ให้ราคาพื้นฐาน 75 บาท อิงกับ Gordon Growth Model ซึ่งเทียบเท่ากับ P/BV ปี 60 ที่ 1.7 เท่า ทั้งนี้ประมาณการว่ากำไรสุทธิปี 60 ของ TISCO จะขยายตัวสูงถึง 22% ต่อเนื่องจากที่เติบโต 18% ในปี 59 และการซื้อกิจการ SCBT คาดว่าจะทำให้กำไรสุทธิปี 61 จะขยายตัวได้สูงมากต่อเนื่องอีก ธนาคารมี ROE สูงที่ 17-18% และให้ Dividend Yield ในเกณฑ์ดีที่ประมาณ 4% ต่อปี      